Քաղաքական պայքար ամերիկյան առողջապահական համակարգի շուրջ
ԱՄՆ-ում շարունակվում են քննարկումներն առողջապահության ոլորտի բարեփոխումների շուրջ: Հիմնական հարցն է, թե արդյոք կփոխարինվի գործող Օբամաքեյր օրենքը և ինչպիսի օրենքով:
Օբամաքեյր օրենքը ստիպում է ամերիկացիներին ձեռք բերել մասնավոր բժշկական ապահովագրություն՝ տուգանքների չենթարկվելու համար: Չնայած հանրապետականները վերահսկում են երկրի գործադիր և օրենսդիր իշխանության ճյուղերը՝ նրանց այդպես էլ չի հաջողվել հետ կանչել Օբամաքեյրը: ԱՄՆ-ի Սենատում սենատոր Ջոն Մաքքեյնի քվեարկությունն ընդդեմ հանարապետական նախաձեռնությանը թույլ չտվեց հանրապետականներին վերացնել Օբամաքեյր-ը: Այժմ առաջ է քաշվել նոր օրենսդրական նախագիծ, որով ապակենտրոնացվում է առողջապահության ոլորտը՝ ֆինանսական միջոցները տրամադրելով նահանգներին: «Մենք չենք հանձնվում: Եթե գտնում եք, որ ձեր նահանգը պետք է ունենա ավելի շատ միջոցներ, ավելի ճկուն լինի և ունենա ընտրության իրավունք, քվեարկեք մեր նախաձեռնության օգտին»,- հայտարարել է հանրապետական սենատոր Լինդսի Գրահամը: Եթե հանրապետականները պայքարում են առողջապահության ոլորտում դաշնային իշխանության դերի նվազման համար՝ դեմոկրատների մոտեցումը կտրուկ տարբերվում է, քանի որ նրանք համընդհանուր մի համակարգի կողմնակից են, ուր ԱՄՆ-ի կառավարությունը պետք է ունենա կենտրոնական դեր: «Այս երկրում յուրաքանչյուր ոք ունի հիմնարար առողջապահություն ստանալու իրավունք»,- ասում է դեմոկրատ սենատոր Էլիզաբեթ Ուորենը: Կանադայի և Արևմտյան Եվրոպայի օրինակով համընդհանուր առողջապահության համակարգի ստեղծման կողմնակից ու հիմնական ջատագովն է սենատոր Բերնի Սանդերսը: «Մենք երկար ու դժվարին ճանապարհ ենք սկսել փոխելու համար իրավիճակն ԱՄՆ-ում, որն աշխարհի միակ հզոր տերությունն է, որը չի ապահովում առողջապահություն իր բոլոր քաղաքացիներին»,- նշում է սենատոր Սանդերսը: Սանդերսը առաջարկում է ավելացնել ծրագրերն ամերիկացի թոշակառուների ու մնացած այլ սոցիալական խմբերի համար՝ առողջապահության ֆինանսավորումը հանձնելով դաշնային կառավարությանը: Հանրապետականների համար կենտրոնացված պետական առողջապահական համակարգը ընդունելի չէ, որը, ըստ որոշ հանրապետականների, երկիրը կհասցնի սնանկության: Հանրապետականներն ունեն մինչև այս ամսվա վերջը ժամանակ, որպեսզի անցկացնեն իրենց առաջարկած օրինագիծը: Հակառակ պարագայում օրենսդիրները ստիպված կլինեն ավելի ուժեղացնել գործող օրենսդրությունը, հայտնի որպես Օբամաքեյր, որը նվազեցրեց առանց բժկական ապահովագրության ամերիկացիների թիվը, սակայն գրանցեց շատ նահանգներում ապահովագրության վճարումների աճ: Չնայած այսօր կենտրոնացված առողջապահական համակարգի վերաբերյալ դեմոկրատների օրինագիծը բացառվում է, որ հանրապետական Կոնգրեսում հավանության արժանանա, սակայն այս հարցի վերաբերյալ քննարկումները կարող են արձագանք ստանալ հասարակության մեջ: